As **protestas de maio de 2011 en España**, chamadas por algúns medios estatais **Movemento 15-M** e **Indignados** son unha serie de protestas cidadás espontáneas xeradas nas redes sociais e ideadas pola plataforma civil e dixital ¡Democracia Real YA!, que obtivo inicialmente o apoio de máis de 200 pequenas asociacións.

Historia e características
--------------------------

Comezaron o 15 de maio de 2011 cunha convocatoria en 58 cidades españolas, mais tamén se estendeu a outros países europeos. Trátase de protestas pacíficas que reivindican un cambio real na política e sociedade do Estado español, pois os manifestantes consideran que os partidos políticos nin os representan nin toman medidas que os beneficien. *¡Democracia Real Ya!* escribiu un manifesto en castelán, galego, catalán, asturiano, vasco e inglés,

Xurdiron próximas ás eleccións municipais, fixadas o 22 de maio. Foron relacionadas pola prensa coa crise económica, o libro *Indignádevos!* de Stéphane Hessel, a problemática da xente nova canto da precariedade e o desemprego e o exemplo das revolucións e protestas do mundo árabe, en Grecia e en Islandia. Aínda que os manifestantes forman un grupo ambiguo e heteroxéneo, teñen en común o estaren fartos e amolados contra a clase política, polo que esixen poñer o fin ao bipartidismo político entre os dous principais partidos, PP e PSOE, o fin da corrupción, que roza niveis alarmantes, e o respecto polos dereitos básicos e recollidos na constitución e nos estatutos autonómicos: vivenda, traballo, cultura, saúde, educación, participación política, libre desenvolvemento persoal e dereito a bens de primeira necesidade.

As protestas aparecen nun momento en que a mocidade está academicamente máis preparada que nunca, a xulgar polos baremos educativos europeos, e en que, segundo a axencia Metroscopia, o 89% dos españois cren que os partidos políticos pensan só neles mesmos. A intención inicial dos manifestantes foi acampar nas principais prazas das cidades até as eleccións do día 22 de maio, entre elas a do Obradoiro en Compostela, mais continúa tras esa data.

O groso dos manifestantes son novos, pero tamén participan parados, maiores e mesmo familias. Todos eles repetiron a natureza pacífica das protestas, feito que tamén é reflectido pola prensa estranxeira. Os indignados en xeral e ¡Democracia Real YA! en particular, desvinculáronse publicamente dos diversos incidentes sucedidos durante as manifestacións.

#### Propostas

Protestas en Madrid.
Manifestantes na praza da Bastilla en París o 20 de maio. Os subtítulos da pancarta, como *#spanishrevolution* ou *#15M*, fan referencia ao papel decisivo de Twitter e outras redes sociais
O 18 de maio, os manifestantes de Madrid redactaron unha serie de propostas concretadas en tres puntos:

1. *Reforma da Lei Electoral*: Que todos os votos emitidos en España conten por igual na repartición de escanos, isto é, nunha circunscrición única.
2. *Separación de poderes e reforma do Senado*: Independencia real e total entre os poderes executivo e xudicial, e reforma do Senado porque non deixa de ser máis que un simple trámite.
3. *Rexeneración política*: Listas electorais abertas, supresión do financiamento público dos partidos políticos, inhabilitación permanente das persoas condenadas por corrupción, supresión de privilexios e publicación de patrimonios dos cargos políticos.

#### Venres 27 de maio - Desaloxo da praza Catalunya

A mañá do día 27 produciuse un grave incidente cando a Generalitat e o concello de Barcelona decidiron enviar os Mossos d'Esquadra e a Garda Urbana para desaloxar pola forza a praza de Catalunya co pretexto de limpala. Os manifestantes rexeitaron abandonar a praza e produciuse un desaloxo forzado da praza usando a violencia as forzas da orde mencionadas, de maneira que a violenta liorta acabou con 121 feridos leves. Esta actuación policial provocou novas convocatorias en todas as prazas tomadas do estado. A maioría dos feridos sufriron golpes provocados pola forza das porras dos axentes. Pouco despois do mediodía os desaloxados xa tiñan ocupada a praza outra vez.

Notas
-----

1. ↑  Democracia Real Ya (ed.). "Manifesto". Arquivado dende o orixinal o 30 de maio de 2011. Consultado o 19 de maio de 2011.
2. ↑  "Texto Íntegro de Indignádevos de Hessel - Denuncia social" (en castelán). Arquivado dende o orixinal o 14 de xuño de 2015. Consultado o 27 de maio de 2011.
3. ↑  Propostas escritas en Madrid o 18 de maio de 2011 (consultado o 20 de maio de 2011). *(en castelán)*
4. ↑  "Son xa 120 os feridos no desaloxo dos 'indignados' de Barcelona,". Arquivado dende o orixinal o 15 de marzo de 2012. Consultado o 27 de maio de 2011.
5. ↑  El País; *Os 'indignados' recuperan a praza de Catalunya tras a retirada da policía*, 27 de maio de 2011 (consultado o mesmo día).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Protestas de maio de 2011 en España*** |

### Outros artigos

* NoLesVotes
* ¡Democracia Real YA!

### Ligazóns externas

* 15Mpedia[*Ligazón morta*], enciclopedia libre sobre o 15M

|  |  |
| --- | --- |
| Control de autoridades | 
* Wd: Q735377
* EBID: ID

 |